སྟོང་དང་།།དེ་ལས་ལྷག་པར་གང་གཱའི་བྱེ་མ་སྙེད།།གང་དག་བྱ་རྒོད་ཕུང་པོ་འདིར་བཞུགས་ནས།།ཏིང་འཛིན་ཞི་མཆོག་འདི་སྟོན་ངས་དྲན་ཏེ།།དེ་ཀུན་མཚན་ཀྱང་ཤཱཀྱ་ཁྱུ་མཆོག་ཡིན།།ཀུན་གྱི་སྲས་ཀྱང་དགྲ་གཅན་ཟིན་ཅེས་བྱ།།ཞབས་འབྲིང་བ་ཡི་མིང་ཡང་ཀུན་དགའ་བོ།།སེར་སྐྱའི་གྲོང་ནས་ཐམས་ཅད་རབ་ཏུ་བྱུང་།།འཕྲུལ་མཆོག་ཤཱ་རིའི་བུ་དང་པང་ནས་སྐྱེས།།སྐྱོབ་པ་ཀུན་ཀྱང་མཚན་ནི་འཐུན་པར་གྱུར།།དེ་ཚེ་འཇིག་རྟེན་ཁམས་ཀྱང་མིང་འདྲ་སྟེ།།ཐམས་ཅད་ཀྱང་ནི་སྙིགས་མའི་དུས་སུ་བྱུང་།།བྱང་ཆུབ་སྤྱད་པ་འདི་ནི་སྤྱོད་པའི་ཚེ།།མི་དབང་དེ་ཀུན་ང་ཡིས་བཀུར་སྟིར་བྱས།།ཏིང་འཛིན་འདི་ནི་ཡོངས་སུ་ཚོལ་བའི་ཚེ།།རྒྱལ་ལ་མཆོད་པ་མ་བྱས་ཅི་ཡང་མེད།།ནན་ཏན་གྱིས་ནི་ཏིང་འཛིན་འདི་རྙེད་དེ།།ནན་ཏན་དག་ཀྱང་རྣམ་པ་མང་དུ་གསུངས།།ཡོན་ཏན་ཀུན་ལ་རབ་ཏུ་གནས་པ་དག།དེ་ལ་ཏིང་འཛིན་འདི་ནི་རྙེད་མི་དཀའ།།བྲོ་བ་དག་ལ་མ་ཞེན་མི་བསྐམ་ཞིང་།།ཁྱིམ་རྣམས་ལ་ཡང་མ་ཆགས་ཕྲག་དོག་མེད།།བྱམས་ལ་གནས་ཤིང་ཁྲོ་བ་མེད་པ་གང་།།དེ་ལ་ཏིང་འཛིན་འདི་ནི་རྙེད་མི་དཀའ།།རྙེད་དང་བཀུར་སྟི་དག་ཀྱང་མི་འདོད་ཅིང་།།འཚོ་བ་གཙང་ཞིང་ཅི་ཡང་མི་འཆང་བ།།ཚུལ་ཁྲིམས་རྣམ་པར་དག་ཅིང་འཇིགས་མེད་པ།།དེ་ལ་ཏིང་འཛིན་འདི་ནི་རྙེད་མི་དཀའ།།གཡེལ་བ་མེད་ཅིང་བརྩོན་འགྲུས་བརྩམས་པ་དང་།།དགོན་པར་གནས་ཤིང་སྦྱངས་ལ་གནས་གྱུར་དང་།།བདག་མེད་བཟོད་པ་ལ་ཡང་རབ་གནས་པ།།དེ་ལ་ཏིང་འཛིན་འདི་ནི་རྙེད་མི་དཀའ།།རྒོད་པ་མེད་ཅིང་ཤིན་ཏུ་དུལ་བའི་སེམས།།སྤྱོད་དང་སྤྱོད་ལམ་དག་ལ་རབ་ཏུ་གནས།།གཏོང་ལ་མོས་ཤིང་སེར་སྣ་མེད་པ་དག།དེ་ལ་ཏིང་འཛིན་འདི་ནི་རྙེད་མི་དཀའ།།ཏིང་འཛིན་ཞི་བ་འདི་ནི་གང་འཛིན་པ།།དེ་ལ་དཔེ་བྱད་བཟང་དང་མཚན་རྣམས་དང་།།འདྲེན་པས་སངས་རྒྱས་ཆོས་ནི་བཅྭ་བརྒྱད་དང་།།སྟོབས་དང་མི་འཇིགས་གང་བརྗོད་རྙེད་མི་དཀའ།།སངས་རྒྱས་སྤྱན་གྱིས་གཟིགས་པའི་སེམས་ཅན་གང་།།དེ་དག་དུས་གཅིག་སངས་རྒྱས་ཉིད་གྱུར་ལ།།དེ་རྣམས་རེ་རེའི་ཚེ་ཡི་ཚད་ཀྱང་ནི།།བསྐལ་པ་བྱེ་བ་སྟོང་ཕྲག་བསམ་མི་ཁྱབ།།དེ་དག་རེ་རེ་ལ་ཡང་མགོ་